****

|  |
| --- |
| ESPAI DE DEBAT EDUCATIU |

**CINQUENA REUNIÓ DEL CURS 2024-2025**

Dimecres 19 de MARÇ del 2025

12 assistents: Directora del col·legi S. Cristòfol; 2 mestres del col·legi S. Lluis; directora de la Llar d’Infants Municipal; Tècnica Municipal de Salut; Tècnica Municipal d’Esports i joventut; Técnica Municipal de Comerç i Turisme; Tècnica Municipal d’Educació; Directora de l’Institut secundària; Tècnica de Cultura; Dinamitzador del Consell d’Infants Municipal i Mª Carme Zurriaga, coordinadora de l’EDE.

Avui hem comptat amb la presència de l’Enric, el dinamitzador del **Consell d’Infants** de poble i la Teresa Jardí, tècnica de Cultura i coordinadora del PEB, que ens han explicat el funcionament del Consell al nostre Municipi.

Això ens ha permès tenir informació d’un recurs envers la infància al municipi que fa molts anys que funciona i conèixer millor les necessitats dels infants de Begues.

El Consell d’Infants està format per dos representants de cadascun dels cursos de 5è i 6è de primària d’ambdues escoles del poble. L’elecció dels representants és per dos cursos i cada inici de curs, els infants de 6è presenten l’espai als de 5è.

Es un òrgan consultiu per l’Ajuntament i té com a objectiu donar veu a tot allò que afecte als infants, facilitant que tinguin una opinió personal de com els afecten diferents qüestions.

En aquest moment participen 11 infants i es reuneixen un cop al més al Centre Cívic.

Les primeres sessions (2-3) es dediquen a conèixer i difondre els drets dels infants. Saber quins drets es compleixen i quins no. S’aprofita el 20 de novembre “dia del drets dels Infants” per difondre algun d’aquests drets.

El CNIAC (Consell Nacional dels Infants i els Adolescents de Catalunya) elabora un manifest i aquí es reprodueix o se n’elabora un de propi, segons l’any.

A partir de la 3era trobada, durant unes 3 sessions, la dediquen a formar-se una opinió vers un tema per després poder elaborar propostes. Es busca l’opinió dels companys a través d’enquestes.

Es planteja que es podria haver utilitzat l’espai per fer les nostres enquestes. L’Enric aprofitarà que es van passar des de l’escola, a finals del curs passat, per esbrinar el record que en tenen i l’impacte que els va generar.

Aquest curs s’estan plantejant que per fer més difusió del que s’està fent al Consell, a banda de fer el retorn del que s’ha dit, cada infant representant al seu grup, s’instal·larà una bústia a cada centre educatiu pe recollir propostes.

També han sol·licitat crear el Consell d’Adolescents. Hi ha una rivalitat entre infants i adolescents, on els infants es queixen de les conductes dels adolescents (fent un discurs d’adult) com de la manca de respecte de les instal·lacions del poble.

Crear un Consell porta un procés que té certa complexitat i no sembla viable a curt termini però l’Ana, la tècnica d’esports i joventut, ens informa que s’ha creat una **Comissió de Joves** on s’han format subgrups de treball segons el tema del seu interès. En aquestes comissions es poden afegir aquells infants del 12 anys en endavant.

En aquest moments els infants del Consell d’Infants tenen diferents fronts oberts:

* Millorar la comunicació amb els companys. Volen fer una acta d’inauguració de la *Bústia* per donar-li visibilitat.
* Trobada amb el Xavier, l’arquitecte municipal, perquè els expliqui com funciona l’ordenació urbanística del poble i veure quines necessitats té el poble.
* El bosc. Estan pensant alguna sortida per treballar diferents usos del bosc. Aquest tema s’emmarcaria dins l’eix actual del PEB, *el canvi climàtic,* i que comporta diferents actuacions. El proper dijous dia 20 de març, per exemple, hi ha una xerrada oberta a tota la població “boscos i crisi climàtica”.

L’Enric planteja que en el Consell d’Infants faltarien les propostes dels adults cap els infants i que es podria articular des del nostre espai de Debat per fer-los-hi arribar.

La **participació de les famílies**. Aquest és un tema recurrent que preocupa a l’EDE però també en els diferents àmbits on cal la participació comunitària. Es planteja que les xerrades que s’ofereixen van en la línia de dir el que han de fer les famílies de forma individual i que potser podríem engegar una proposta col·lectiva. Posen l’exemple d’un grup de famílies que decideixen plegades no donar mòbil als fills en el pas a l’Institut.